
Венец от билки сплетоха на Еньовден


По традиция на 24 юни 2021, когато празнуваме Еньовден, членове от  плевенския клуб на пенсионера и хората с увреждания „Мизия”, ул. Руй 4 с организатор Галина Тончева, също и гости от другите клубове посрещнаха празника в началото на парк „Кайлъка”. Ранобудните и енергични пенсионери бяха изплели венец от дъхави билки, под който минаха всички за здраве. Приготовленията за празника започват в ранни зори. Дамите от спортните групи към клуба набират билки и ги сплитат с червен конец на венец. Цвят и аромат в него смесиха еньовче, бял равнец, жълт кантарион, ягода, здравец, бръшлян, синя жлъчка. От клуба бяха подготвили и листовки с разяснения коя билка за какво се ползва, какво лекува, кога се бере и как се приготвя. Дошлите да спортуват в Кайлъка плевенчани с любопитство се спираха пред импровизирания щанд и после с усмивка минаваха под венеца за здраве. Преди цялата група от плевенския клуб „Мизия” да премине под венеца и да продължи с разходка сред прохладата на парка, активистка от клуба прочете за традцията на Еньовден. Гости на това мило празненство бяха организаторките от всички Клубове на хората с увреждания и пенсионера(КХУП) на територията на Община Плевен. След това всички се уважиха с кафе и безалкохолни напитки в близките кафенета в парка.


Българската православна църква почита на този ден, 24 юни църковния празник за Рождението на Св. Йоан Кръстител. Св. Йоан Кръстител или Предтеча е една от най-важните исторически личности на християнството. Освен на 24 юни, Църквата му е посветила още два празника през годината - на 29 август, когато е денят на неговата смърт, познат като Секновене в народната традиция, и на 7 януари - Ивановден. Йоан е дългоочаквана и единствена рожба на праведните Захарий и Елисавета, които живеели в юдейския град Хеврон. Бащата Захарий бил един от свещениците на големия Йерусалимски храм. 


Със съпругата си живеели праведно, но нямали деца, въпреки че усилно се молели на Бог да ги ощастливи с наследници. Вече били в напреднала възраст, когато пред Захарий се явил ангел. Свещеникът се уплашил, но ангелът му отвърнал да не се бои, защото молитвата му е чута от Господ - съпругата му Елисавета ще роди син, който ще бъде наречен Йоан (в превод "Божия благодат", "Божия милост") и ще бъде "велик пред Господа".


Скоро след като Захарий се прибрал у дома си, Елисавета заченала. Съпрузите искрено благодарили на Бог за неговата милост. Според евангелския разказ преди да роди Елисавета е посетена от нейната сродница - Мария от Назарет. Когато съпругата на Захарий родила момче, съгласно Божието обещание, тя казала да го нарекат Йоан.

Половин година след сина на Захарий и Елисавета се родил и Исус Христос. Поради заповедта на цар Ирод да бъдат избити всички деца - от новородените до тези на двегодишна възраст, животът на младенеца Йоан също бил застрашен.


Не след дълго родителите починали и момчето било отгледано от близки роднини, а когато 
достигнал пълнолетие Йоан се оттеглил в пустинята. 

Там живял аскетично и проповядвал покаяние на хората, подготвяйки ги за идването на Спасителя - Исус Христос. Йоан Кръстител първи започва покръстването на юдеите във водите на река Йордан.

Българите наричат празника Еньовден още Среди лето или Ден на слънцето, защото съвпада с лятното слънцестоене. Според народните вярвания на този ден "слънцето играе или трепти", когато изгрява. Народните лечители твърдят, че събраните в ранно утро на Еньовден треви са най-лековити. Хората се изкачват по високите хълмове, гледат своите слънчеви сенки и по тях гадаят за здраве.


В българския празничен календар Еньовден стои по значение редом с Коледа, Великден и Гергьовден. Празникът има различни названия - Яневден - в Софийско, Иванден - в Западна България, Иван Бильобер - в Североизточна България. С него са свързани множество вярвания за слънцето, водата и лечебните растения.

Румен Петков, организатор клуб, ул. Гренадирска 30
Портрети


Искам в тази статия да разкажа за един благороден човек, който дори в условията на пандемия намира сили, начини и  мотивация за работа, в името на пенсионерите и хората с увреждания, намира начин да направи техният живот в тези условия по-смислен, да не са в изолация, да не се чувстват самотни и пренебрегвани. Това е разказ за Михал Кончарски, Председател на СИБ в с. Бреница, Община Кнежа, РО на СИБ-Плевен. Той е роден през 1946 г. в с. Бреница. Едва 14 годишен започва своята трудова дейност. В продължение на 15 г. управлява автобус към ДАП Ч. бряг. За няколко години, през летния сезон е ангажиран към туристическо бюро „Пирин”, където превозва туристи от гр. Свищов, пристигнали с туристически кораби по р. Дунав, по различни маршрути до историческите места на България. През 1985 е трудоустроен поради заболяване. Дълги години ръководи организацията на пенсионерите в с. Бреница, а през 2012 г. след като намира помещение, финансиране, по негова инициатива се свиква Учредителен комитет и се създава местната организация на СИБ. Тази организация е самостоятелна единица към плевенската регионална организация. Сега тя наброява 80 членове, а е имало години, когато те са достигали до 120. Успешно работи с г-жа Анелия Гачева, Председател на РО на СИБ Плевен.


Не трябва да говорим единствено за неговата дейност по организирането на екскурзии, чествания на празници и др. проведени в района. Задължително е да Ви разкажа за работата му по организирането на четири Регионални многожанрови фестивали "Бреница пее и танцува", последният през 2019. Те се проведоха в с. Бреница, Община Кнежа. Това е събитие от национален мащаб. Традицията се спазва, фестивалът да се проведе  на Спасов ден, когато е и съборът на селото. Петото издание, ако пандемичните условия позволява, този фестивал, вече зонален, ще се проведе след изборите на 11 юли 2021 г. Датата ще бъде допълнително уточнена със спонсора Община Кнежа и по-точно с нейния Кмет г-н Илийчо Лачовски. Работата, ентусиазмът за провеждането на този фестивал са огромни, като се има в предвид многото участници, фолклорни певчески и танцови състави от няколко области, състезателният му характер, икономическата криза и не дотам задоволителното финансово положение на общините. Именно затова и в разговорите ми с Михал, той винаги изтъква вниманието на ръководството на Община Кнежа. Не трябва да забравяме и огромната работа на вече покойният г-н Иванчо Атанасов, Председател на РО на СИБ-Плевен и г-жа Николинка Димитрова, бивш Председател на РО на СИБ-Плевен. Трябва да кажа и това, че Михал Кончарски работи прекрасно и с Председателя на СИБ в кв. Църква, Перник, г-жа Анита Тараланска, която е организаторът на едноименния многожанров фестивал. В своята съвместна работа при организирането на двата най-големи фестивали в рамките на СИБ те са за подражание от всички нас.


През месец февруари 2021 група от двадесет пенсионери и хора с увреждания, организирани от Михал проведоха безплатно санаториално лечение в СБР гр. Несебър, като единствено те заплатиха транспортните си разходи. Михал планира такова балнеолечение и в гр. Полски Тръмбеж, също СБР намиращи се под едно управление. В с. Бреница има три клубове, този на хората с увреждания, на пенсионерите и на военните от резерва и военно инвалидите. Съществуването на пандемията, наложения логдаун не позволи възрастните хора и тези с увреждания да се събират и отбележат дни като 3 декември, Ден на инвалида, 21 януари, Бабин ден, Трифон зарезан, 3 март, Националният празник на Република България, денят на жената, първа пролет и най-вече денят на с. Бреница, Спасов ден. Именно за това Михал организира на 30 юни събиране в клуба на хората с увреждания. Той го нарече Ден на възрастните хора( различно е от 1 октомври). На този ден всички присъстващи, общо 35 членове, много разговаряха, пяха, рецитираха, танцуваха освободени поне за малко от успокоената и облекчена вече пандемична обстановка. Кувертите с храната бяха осигурени отново от Кмета на Община Кнежа г-н Лачовски.


На 6 юли 2021 се проведе, така бих го нарекъл... Еднодневен излет до град Никопол

Винаги е много приятно, разтоварващо и разбира се здравословно, когато човек е сред природата, още повече когато е на възраст или с увреждане. Много са кътчетата в нашата Родина, които със своята хубост и прелест пленяват човек, зареждат го с повече положителна енергия и емоции. Именно едно такова място е гр. Никопол Плевенска област, който със своята природа, исторически места, гостоприемно население  накара членовете на клуба на хората с увреждания от с. Бреница, 15 членове и 15 членове от клуба на диабетно болните от гр. Кнежа, да изберат за своята еднодневна екскурзия. Те отпътуваха  с автобус към крайдунавския град. Въпреки, че много от присъстващите са посещавали многократно този чуден край от нашата Родина, това не им попречи за едно приповдигнато настроение и прекрасни емоции още от самото начало, които ги съпътстваха целия ден. Никопол е на брега на река Дунав. Преди да започна с подробностите, трябва да кажа, че транспорта финансово бе подсигурен от г-н Лачовски, Кмет на Община Кнежа, а след като гостите разгледаха забележителностите на града имаха тържествена среща в ресторанта с куверти и разхладителни безалкохолни напитки подсигурени финансово от Община Никопол по инициатива на Кмета на Община Никопол г-н Ивелин Савов.

 Това е информацията, с която се запознаха екскурзиантите от Бреница и видяха със собствените си очи.


Град Никопол е разположен на десния бряг на р. Дунав, на силно пресечен равнинен и хълмист терен. Намира се на 54 km североизточно от областния център Плевен. Най-близките български градове са центровете на съседните общини: Гулянци – на 24 km югозападно и Белене – на 36 км югоизточно от Никопол. На отсрещния бряг на граничната река Дунав е румънският град Турну Мъгуреле – на 1 km до пристанището и 7 км до центъра му.


На това място, част от пристанището е изграден и фериботният комплекс между двата крайдунавски града, който членовете на СИБ разгледаха. След като се разходиха и по алеята на речната градина, те пристигнаха с автобуса и разгледаха паметника на руските войни от войната 1877-1878.


От север градът е естествено ограден от река Дунав, на запад е скалистият бряг на река Осъм, а на изток – стръмният дол на Ерменлийска река.  Най-широк е теренът на юг, към Въбелското плато, но и то е сравнително тясно.  Градът е център на община Никопол, която обхваща селата:  Асеново, Бацова махала, Въбел, Дебово, Драгаш войвода, Евлогиево, Жернов, Лозица, Любеново, Муселиево, Новачене, Санадиново и  Черковица.


Според археологическите проучвания, най-ранните следи от живот датират от времето на старокаменната епоха. В района на хълма Калето са открити останки от времето на траките (1200 – 100 г. пр. н. е.) 


По времето на Римската империя селището е включено в провинцията Мизия. По-късно, през IV век, след разделянето на Римската империя, остава в границите на Източната Римска империя (Византия). През 1059 г. получава името Никопол (Никополис – град на победите). От тази епоха датират откритите надгробни плочи на Авила Линхе и още една в чиято украса е изобразен римски конник, жертвеник, посветен на богинята Диана. Най-популярен е саркофагът, който е вграден в Чешмата на Елия, изградена през II век от обикновения римлянин Фронтона в памет на рано починалата му жена.


До тази чешма води добре организирана пътека, която чешма екскурзиантите от Община Кнежа посетиха.


През XIX век археологът Дижарден, трогнат от стиховете, поставя втора плоча с превод на френски. Сега към чешмата води хубава алея.


През 1393 г. при завладяването от османските турци на столицата на българското Търновско царство град Търново, българският цар Иван Шишман се намира в силно укрепената Никополска крепост, където заема отбранителна позиция. Така Никопол на практика става българска столица до 1395 г., когато в неравна битка е превзет от турските нашественици. Те убиват Иван Шишман на 3 юни 1395 г. и неговото царство престава да съществува като държава. След падането на Никопол градът става център на Никополския санджак.


През периода XV век – XVII век, по време на османското владичество, Никопол е един от най-големите военно-административни центрове със силна крепост и интензивен стопански, духовен и политически живот. През XVII век става център на католическа епископия.

През 1738 г. в Никопол населението е преобладаващо турско. Градът започва да запада през XVIII – XIX век и в крайна сметка загубва  статута си на голям военно-административен и обществено-политически център. През 1871 г. общественикът Никола Кайтазов, учителят Симеон Василев Симеонов и свещеникът Христо Ламбринов основават първото  читалище, наречено „Напредък“. Читалището се е помещавало в къщата на братя Никола и Димитър Кайтазови. През 1873 г. „Напредък“ започва да развива активна театрална дейност под ръководството на учителя Тодор Станчев, който пише и поставя поучителни пиеси. Станчев създава училищен хор, който по-късно ще прерасне в „Певческа дружина“ към читалището, в която участват както деца, така и възрастни, пеещи по ноти.


Накрая искам да завърша с думите на кмета г-н Лачовски, които той произнесе при откриването на последния фестивал през 2019. Те са много показателни за добрата работа на общината и г-н Михал Кончарски. "Поздравявам всички участници във фестивала, всички бреничани по случай празника на селото и разбира се именниците, които празнуват днес. Бъдете здрави и нека късметът и щастието са винаги с Вас, работете винаги така всеотдайно за обединяването и спокойният живот на хората с увреждания!"

Признание за всеотдайната работа на Михал Кончарски е преизбирането му за Председател на СИБ в с. Бреница на проведеното на 21 юни 2021 г. Отчетно-изборно събрание на организацията в селото. Честито, Мишо!


Вокалната група от с. Бреница взе участие и във фестивала в кв. Църква, Перник, който се проведе на 31 юли и 1 август 2021.

Румен Петков, СИБ и ССБ Плевен

10-то издание на фестивала на патриотичната песен "Отечество" се проведе в Плевен


На 5-ти юни 2021 в двора на Регионален исторически музей( РИМ) - Плевен се проведе 10-то юбилейно издание на фестивала на патриотичната песен "Отечество", чийто съорганизатор е СОСЗР- Плевен и с подкрепата на военно-патриотичните съюзи в Плевен. Във фестивала, който се проведе на сцената в двора на музея взеха участие Ансамбъл за народни песни и танци „Шопско настроение” - Плевен с ръководител Пламен ограмаджиян, вокална група "Северняшки ритми " с Ръководител народната певица Надка Томова, при НЧ " Пробуда 1990", членове на СОСЗР - Плевен и военен полицай.


За поредна година с групата за морски и патриотични песни "Катеринк" се представи и СОСЗР гр. Созопол с председател майор от запаса Станимир Андонов. За изявите си, групите получиха юбилейни медали и купи. Първото място на фестивала "Отечество" беше отредено на Вокална група "Ботевци пеят" при НУ"Христо Ботев" с ръководител Валентина Николова. Това бе и първото участие през тази година на членове от СИБ-Плевен, които са изпълнители в група "Северняшки ритми"с ръководител народната певица Надка Томова,  към НЧ "Пробуда 1990".


В музикалния фолклор на Средна Северна България срещаме разнообразни песенни образци. Особено характерни са песните от семейния и трудовия цикъл, а хороводните се отличават с богата метроритмика, която допълва многообразието от варианти на темпераментните северняшки хора, пайдушки, дайчови, ганкини. С мисията да развива сценично тези традиционни практики е създаден Северняшкият ансамбъл за народни песни и танци в Плевен. Вече 60 години изкуството на професионалния състав популяризира музиката и танците на региона у нас и по света. През 80-те и 90-те години на миналия век хорът на ансамбъла, ръководен от Иван Вълев, достига високо изпълнителско майсторство в музикалната ни култура. В него пеят талантливи изпълнители, обединени да създават професионално изкуство.


От 1971 г. Северняшкият ансамбъл получава държавен статут. Първата щатна певица в състава е Надка Томова (1949) от с. Бъркач, Плевенско. Семейната среда предопределя нейната музикална съдба. „Музикалното чувство съм придобила от моя баща, той свиреше на духови инструменти. От баба ми също съм се учила да пея, ходих из целия регион да събирам песни. В нашето село имаше възрастни жени с много богат репертоар”, казва Надка Томова. По това време в Плевен няма музикално училище, където може да получи музикално образование и певицата се насочва към друго изкуство. Завършва Националната гимназия по приложни изкуства в Троян като главен технолог по битова керамика. Спомня си за този период: „В часовете по практика докато въртях грънчарското колело си пеех. Един преподавател беше от нашия край и все ми казваше – Наде, запей нашенска песен да ни е спорна работата. Моята мелодия се вплиташе с мелодията на грънчарското колело”.


Още като ученичка Надка Томова се изявява по концерти. През 1968 г. след конкурс постъпва в състава на Северняшкия ансамбъл в Плевен. Там работи в продължение на 42 години до пенсионна възраст. „През 1980 г. завърших Националната школа за художествени ръководители в Пловдив като диригент на народен хор, но най-голямата школа за мен е тази на нашия диригент Иван Вълев – моят първи и единствен учител”, прекланя се пред таланта на маестрото. За фонда на БНР Надка Томова записва песни от Плевенско с обработки на Иван Вълев, Ангел Шопов и Коста Колев. Паралелно с работата в ансамбъла певицата се занимава и с преподавателска дейност. Обучава млади изпълнители, на които показва първите стъпки в народното пеене. Сред тях е северняшкият певец Христо Косашки от Луковит. И днес на 70 години Надка Томова не се разделя с песента. Продължава да пее по различни поводи, ръководи самодейни състави в Плевенския край. С радост казва, че синът и Мартин е наследил баща си като танцьор, а в момента е хореограф на Северняшкия ансамбъл за народни песни и танци – Плевен.

Румен Петков, организатор клуб

100 години ССБ: Един век изпълнен с борба за права


Генератор за развитие на човешката цивилизация е стремежът към равноправие и подкрепа на различни социални групи в неравностойно положение. В основата на всеки човешки прогрес стои знанието и световното организирано движение на слепите не прави изключение в тази посока.


През 1774 г. Валентин Аюи в Париж поставя началото на модерното образование на хората с увредено зрение, създавайки първия институт за слепи. Съгласно една неофициална статистика в началото на XX век в Европа функционират 188 учебни заведения от подобен характер. За щастие България не изостава от този процес и през 1905 г. в София отваря врати Държавният институт за слепи. Неговите първи възпитаници осъзнават необходимостта от обединени усилия в борбата за отстояване на правата си и промяна на обществените нагласи към тях. В протокола на една от най-важните сбирки за подготовка на учредяването на бъдещата организация на слепите е записано: "Днес 14 октомври 1920 г. подписаните: Н. Диклич, Ст. Орозов, Ст. Ненков, Ф. Методиев, П. Манев и В. Ангелов - събрани на съвещание в салона на бирария "Малкия Батенберг" - София, разгледахме положението и условията за живот, при които са поставени да живеят и се развиват всички слепи в България. Намерихме, че за слепите не се полагат абсолютно никакви грижи, особено след завършване курсовете на Института, което се оказва пагубно върху самостоятелната проява на техния труд и ги оставя в мъчително положение да бъдат в тежест на близките си. От друга страна българското общество не познава делото на слепите и се отнася с недоверие към производителността им".


Пет месеца по-късно на 28 март 1921 г. се учредява най-авторитетната организация на хората без зрение - Дружеството на българските слепи, което от 1946 г. е преименувано на Съюз на слепите в България. Учредителите записват в приетия устав, че негови основни цели са осигуряването на работа за хората без зрение и разкриване на брайлова библиотека.

Първите скромни резултати в областта на трудовата реализация идват със създаването на оркестър на слепи през 1922 г., кошничарска работилница в Бургас през 1925 г. и хор "Балкан" през 1935 година.


Организацията ни съвместно със Националното читалище на слепите "Луи Брайл" през този период работи за гарантиране на правото на достъп до информация на незрящите, започвайки издаването на плоскопечатния орган на сдружението списание "Съдба" през 1928 г. и брайловото списание "Вестител" през 1933 г., което се печата в Стокхолм, Швеция.


Големи успехи в областта на защитата на правата на хората без зрение нашата организация постига в периода 1955–1990 година. Тогава е изградена и достига своята кулминация на развитие системата от специализирани производствени предприятия "УСПЕХ" за трудова реализация на слепи. През целия период на функционирането и до днес в нея намират своето трудово поприще над 12 000 граждани със зрителни увреждания. В 100-годишната история на ССБ това е най-мащабната и успешна реализация на правото на труд на хората без зрение, която съществено допринася за пълноценната им интеграция в обществото.


През втората половина на миналото столетие организацията ни реализира и следните по-важни успехи в областта на защитата на правата на нашите членове:

1. Хор "Балкан" с държавен указ от 1.10.1948 г. става професионален, с което се гарантира през следващите 60 години нова възможност за трудова реализация в областта на изкуството на няколкостотин талантливи незрящи певци. През 1986 г. с указ на Министерството на културата формацията е преименувана на хор на слепите "Академик Петко Стайнов".

2. Прието е преференциално пенсионно законодателство за хората с увреждания.

3. Въведени са данъчни облекчения за специализираните предприятия и кооперации, в които работят инвалиди, и за физическите лица с увреждания.

4. Съюзът на слепите в България реализира мащабна жилищна политика. В изградените производствено-битови комплекси и закупените жилища извън тях живеят със своите семейства над 1500 членове на организацията.

5. В четири от производствено-битовите комплекси са функционирали детски градини, а в останалите населени места организацията ни е договаряла подходящи условия за подрастващото поколение на нашите членове.

6. Осигурено е медицинско и стоматологично обслужване на работещите и членуващите в системата на ССБ.

7. Изградени са три рехабилитационни бази за възстановяване и отдих на членовете и работещите в системата на ССБ в следните населени места: Шипковски минерални бани - 1955 г., Обзор - 1965 г., Дряново - 1970 година. През 1980 г. сдружението закупува от "Балкантурист" четириетажен хотел на Шипковски минерални бани и прекратява експлоатацията на първоначално придобитата почивна база.

8. Създадена е брайлова печатница през 1950 г., с което започва системното издаване на списания, учебници и помагала за образователния процес, нотни партитури и други.

9. Разкрито е студио за запис на говорещи книги през 1962 г. в което за 60-годишен период са произведени над 8 хиляди аудио книги, учебници и списания.

10. Организирана е първата спартакиада по адаптирани спортове за хората без зрение през 1962 г., след което започват много успешни изяви на незрящите в областта на леката атлетика, ролбала, шахмата, плуването и ски бягането.

11. Полагат се основите на рехабилитацията на хората без зрение чрез разкриване на Националния център за рехабилитация на слепи в Пловдив през 1966 година.

12. Организацията създава условия за участия на нашите членове в концерти, фестивали, национални и регионални събори и други на състави и индивидуални изпълнители в областта на певческото, инструменталното и театралното изкуство, художественото слово и други.


Чрез изброените постижения през XX век Съюзът на слепите в България успява да гарантира правата на хората без зрение в областта на образованието, достъпа до информация, трудовата заетост, пенсионното и здравно осигуряване, медицинската и социална рехабилитация, култура, спорт и други.


Настъпилите обществено-политически и икономически промени след 1990 г. сложиха съществен отпечатък върху дейността и развитието на нашата организация. Ръководството на сдружението ни изведе като свой основен приоритет активния диалог с държавните и общинските институции за формиране на нов модел социална политика, отговаряща на европейските стандарти и практики. В резултат на няколкогодишни усилия на нашата организация, Съюза на глухите, Съюза на инвалидите и Националния съюз на кооперациите на инвалидите през 1995 г. е приет първият специализиран "Закон за защита, рехабилитация и социална интеграция на инвалидите". На основание този нормативен документ ССБ придобива статут на национално представителна организация на хора с увреждания и става член на Националния съвет на хората с увреждания. В продължение на 26 години този консултативен орган към правителството е "кръглата маса", на която заседават представители на държавата, работодателските и синдикални организации, Сдружението на общините и национално представителните организации на и за хората с увреждания. Тази институция активно участва при формирането на националната социална политика чрез приемане на становища по нормативни актове, национални стратегии, програми, анализи и други документи. 
Законът за защита, социална рехабилитация и интеграция на инвалидите стимулира трудовата заетост на хората с увреждания в специализирана и обичайна работна среда чрез:

1. Данъчни облекчения за работодателите.

2. Финансиране на проекти за:

А) безопасни и здравословни условия на труд;

Б) покупка на оборудване;

В) изграждане на достъпна производствена среда;

Г) приспособяване на работно място за хора с увреждания.

Той регламентира принципите на основните политики за хора с увреждания в различни области на обществения живот.


Поради развитие на обществените отношения беше приет нов Закон за интеграция на хората с увреждания през 2004 година. Тогава към действащите права се добавиха три нови:

1. Месечна добавка за интеграция - тази финансова подкрепа стана факт в резултат на усилията на национално представителните организации на и за хора с увреждания. 

Тук е мястото да споменем и за една друга месечна добавка, която през 2000 г. започна да се изплаща на основание КСО в размер на 25% от социално инвалидната пенсия. Тя беше резултат от обединените усилия и продължителни преговори на нашата организация, Съюза на инвалидите, Съюза на глухите и Националния съюз на кооперациите на инвалидите с министъра на труда и социалната политика Иван Нейков. През 18-годишния период на изплащане на двете добавки нашите членове получиха допълнителен доход над 110 млн. лева.

2. Целева помощ за придружител на хора със зрителни увреждания и за жестомимичен преводач на хора с увреден слух - тази добавка стана факт след обединеното предложение на Съюза на слепите и Съюза на глухите. В продължение на 13 години помощта беше изплащана чрез ССБ на база договор с Агенцията за хората с увреждания. Правоимащите лица получаваха до 50 лв. годишно, като за периода организацията ни изплати чрез структурите си над 5 млн. лева. По вече прокараната нормативна пътека при последващи изменения на Закона за интеграция на хората с увреждания към групата на правоимащите лица бяха добавени и сляпо-глухите, инвалидите и лицата с интелектуални затруднения.

3. Балнеолечение и рехабилитация - ежегодно 700-800 наши членове заедно с придружителите си получаваха за тази услуга между 150 - 190 лева.

През 2006 г. ООН прие Конвенцията за правата на хората с увреждания. ССБ и другите организации на и за хора с увреждания – членове на Националния съвет, проведоха многократни срещи с представители на парламента и правителството за ратифициране на този международен договор. Това радостно събитие стана факт през месец януари 2012 година. Започна процес на транспониране на този документ в националното ни законодателство, което даде положителен тласък на политиките за хората с увреждания.


През следващите години наши представители участваха в многобройни работни групи за промени в: Закона за здравето, Правилника за устройството и организацията на работа на органите на медицинската експертиза и на регионалните картотеки на медицинските експертизи и Наредбата за медицинска експертиза, в резултат на което процесът за определяне на вида и степента на уврежданията беше прецизиран, времево икономизиран, документално опростен, което доведе до повишаване на ефективността му.


Периодът 2018–2020 г. беше ключов за развитие на законодателството, свързано с правата на хората с увреждания. Бяха приети новите нормативни актове - Закон за хората с увреждания, Закон за социалните услуги, Закон за личната помощ, Закон за предприятията на социалната и солидарна икономика, Наредба за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията и други. По-долу ще отделим внимание на двата най-обхватни и структуроопределящи политиката за хората с увреждания нормативни акта.


В чл. 5 от Закона за хората с увреждания са определени областите на подкрепа за тази специфична социална група и те са: здравеопазване, образование, трудова заетост, жилищно осигуряване, достъпна среда в урбанизираните територии и обществените сгради, транспорт, култура, спорт, личен живот, обществен и политически живот, правосъдие и други. Този нормативен акт препотвърди действащите подкрепи за специализираните предприятия и работодателите в обичайна среда, наемащи хора с увреждания. Той доразви на качествено ново ниво приобщаващото образование за деца с увреждания, въведе универсалния дизайн като ключово понятие за достъпността на средата и регламентира по-обхватно правата на хората със специфични възможности и формите на реализацията им в различни области на обществения живот.


Някои от новите значими моменти в Закона за хората с увреждания са:

1. Обвързване на социалните плащания в документа с линията на бедност - това е голям успех за национално представителните организации. Той беше постигнат след 10-годишна борба. Тази европейски призната величина, измерваща стандарта на гражданите с цел гарантиране на жизнен минимум, е динамична и се определя ежегодно от тристранния съвет, включващ представители на държавата, национално представителните организации на работниците и служителите и национално представителните организации на работодателите.

2. Създаването на Съвет за наблюдение – той е учреден с цел насърчаване, защита и наблюдение на прилагането на Конвенцията за правата на хората с увреждания. Членове на този изключително важен контролен орган, започнал да функционира през втората половина на 2019 г., са представители на:

- четири организации на и за хора с увреждания, определени чрез избор;

- омбудсмана на Република България;

- Комисията за защита от дискриминация;

- Българска академия на науките.

3. Въвеждане на квотния принцип за наемане на хора с увреждания от работодатели в обичайна работна среда и процедури за контрол на изпълнението му с цел увеличаване на възможностите за трудова заетост на хората със специфични възможности. Съгласно него те са длъжни при персонал от 51 работници и служители до 99 да назначат едно лице, а при персонал 100 и над 100 работници и служители - две на сто от средносписъчния си състав.

4. Национална програма за достъпна жилищна среда и лична мобилност - основната цел на програмата е изграждане на достъпна среда в съществуващи жилищни сгради и прилежащите им пространства за хора с увреждания и осигуряване на лична мобилност за тяхното социално приобщаване, като се отчитат и специфичните им потребности.

След повече от 10 години дебати, обсъждане и приемане на различни концепции новият Закон за социалните услуги стана факт през месец декември 2019 година.


Тази правна материя беше отделена от Закона за социално подпомагане. Нормативният акт надгражда действащата практика в сферата на социалните услуги за деца и лица с увреждания. Общините се утвърждават като основен двигател на реализацията на политиката в тази област. След определен лицензионен режим и при строг контрол от страна на държавата гражданските организации имат право да се включат в тази дейност. Законът създава нова Агенция за качеството на социалните услуги, която ще отговаря за всички етапи на процеса и трябва да допринесе за повишаване на неговата ефективност.


За първи път Законът за социалните услуги регламентира:

1. Приемането на Национална карта на социалните услуги, което дава възможност за регулиране и планиране на развитието на сектора и ще гарантира неговата устойчивост и обхватност.

2. Правото сами да избираме как да ползваме социални услуги.

3. Създаването на необходимите социални услуги, съответстващи на потребностите на хората с увреждания.

4. Интегрирани здравно-социални услуги.

5. Специализирани услуги за хора с увреждания - рехабилитация, дневна грижа, подкрепа за придобиване на трудови умения, различни видове терапия.

6. Безплатни услуги за подкрепа и обучение на членове на семейството, които се грижат в домашна среда за своите близки с увреждания.

7. Заместваща грижа.

8. Публично частното партньорство.


Тук е мястото да отбележим 55-годишните постижения на ССБ в областта на социалната рехабилитация, която е ключова за реализацията на правата на нашите членове. Началото на тази изключително важна дейност за ресоциализацията на хората без зрение е поставена през 1966 г. с откриването на Националния център за рехабилитация на слепи в Пловдив, през чиито обучителни курсове са преминали над шест хиляди и петстотин лица без зрение. През последните 30 години активността на нашата организация довежда до разкриване на мрежа от Центрове за социална рехабилитация и интеграция за хора със зрителни увреждания в градовете Сливен, Ямбол, Бургас, Варна, София, Русе, Перник, Габрово, Тополовград, Шумен, Силистра, Кърджали и Добрич. Те функционират с променлив успех, но по-голямата част от тях трайно са допринесли за интегрирането на повече от 1 300 лица без зрение. ССБ се утвърди като доставчик на социални услуги и в продължение на повече от 10 години чрез конкурс управлява дейността на центровете в Габрово, Русе, Перник и София, които предоставят широк пакет от услуги за социално приобщаване на 254 незрящи потребители.


Мащабната правозащитна дейност на Съюза на слепите в България налага наши представители системно да:

I. Участват в работата на:

1. Комисиите на Народното събрание.

2. Работни групи към различни министерства за разработване на нормативни актове, програми, стратегии и други.

3. Комитетите за наблюдение на Оперативните програми.

4. Областните обществени съвети.

II. Провеждат срещи с президенти, председатели на Народното събрание, премиери, министри, депутати, изпълнителните директори на агенциите за хора с увреждания, социално подпомагане и по заетостта, областни управители, кметове, главни архитекти и други с цел обсъждане на националните и локални политики за социално приобщаване на хората с увреждания.

(Препечатка от сп. "Зари", бр. 4, 2021 г.)

     Уважаеми членове на Съюза на слепите в България,

През изминалите 100 години организацията ни е натрупала огромен опит за защита на правата и интересите на хората със зрителни увреждания. Ръководствата и са работили успешно в различни обществено-политически и икономически условия. Това е добра база в бъдеще нашето сдружение да продължи да бъде в челните редици на гражданските организации, борещи се за подобряване на качеството на живот на хората с увреждания.

Васил ДОЛАПЧИЕВ, Председател ССБ
Скръбна вест

Почина Васил Панев, Почетен председател на СГБ


Поколения българи с увреден слух се прекланят пред паметта на неговия богат живот, отдаден на делото за издигане на авторитета и достойнството на глухите хора в България. Васил Панев беше председател на Съюза на глухите в България 48 години! И никой не може да отрече, че това са били годините на най-силния възход на нашия съюз, годините за утвърждаване на нашето самочувствие като равноправни и уважавани граждани. Днес делото му се следва като изящен пример за работа и от новото поколение ръководители на Съюза на глухите в България. Младите ръководители на СГБ, на които той остави безценните завети за принципност и непримиримост, за активност и неотстъпчивост, и пред най-трудните проблеми.


Светла да е паметта за Васил Панев! Защото делата му определиха днешното и бъдещото самочувствие и нашата равноправна гордост на хора с увреден слух. Това ще се помни!

Съобщения от СГБ


С решение на УС на СГБ на 11, 12 и 13 юни 2021 година на язовир „Слаковци” (между гр. Перник и гр. Брезник) се проведе ХI национален събор по спортен риболов на Съюза на глухите в България. В близост до язовира се намира хотелският комплекс „Слаковци”, в територията на който бе и мястото на палатковия лагер на състезателите.


Съгласно наредбата, всички участващи състезатели задължително нощуваха в палатки и трябваше да носят заверени за тази година риболовни билети. Не бяха допускани изключения. Изхранването на състезателите, организаторите и съдиите беше в ресторанта на хотела. Разходите за храна и транспорт (гориво за разстоянието от и до РО за броя на автомобилите се преценява според бройката състезатели) и се поемат само за участниците в състезанието по риболов.


Наслука и успех на всички пожела Председателят на СГБ при откриването на турнира!

Съобщение


На основание чл. 26 от ЗЮЛНЦ, УС на СГБ свика събрание на пълномощниците на 18 юни 2021 г. от 10.00 часа в сградата на СГБ в София, ул. „Денкоглу” № 12-14, при следния ДНЕВЕН РЕД:

1. Отчетен доклад за дейността на СГБ, бюджета и ГФО за 2020 година.

2. Отчетен доклад на Централната контролна комисия за 2020 година.

3. Приемане на Програма за дейността на СГБ за 2021 година.

4. Приемане на Бюджета на СГБ за 2021 година.


Законът за българския жестов език, който – за наша чест и гордост, беше приет като официален в началото на тази година, ни даде „полет” за нови идеи, за инициативи, желания, стремежи и... пориви.


Да, много ще можем да сторим оттук нататък вече, законно и почтено, за нашите права, за културата ни, за приобщаването ни в обществото. Много ще можем – единни и устремени. Но, за да бъдем такива, като силна общност, която има своята идентичност и култура на общуване, най-важното е да знаем... своя език! Единният наш български жестов език, съобразен с българската граматика и с нейните правила за правопис и говор. Законът вече изисква това от нас.


Ето защо във вестник „Тишина” дадохме още преди месеци широка трибуна за обсъждане и мнения по този въпрос. Публикациите сте ги чели. Очакваме и още мнения в новата ни рубрика „За жестовия език, за неговата култура и усъвършенстване”. В тази връзка, в два от предишните броеве на вестника, драги читатели, ви запознахме с квалифицираното мнение на Тилка Кайрякова, уважаван член на Управителния съвет на Националната асоциация на преводачите на жестов език в България и глух преподавател по жестов език, относно състоянието на жестовия ни език днес, на неговата култура и развитие, но и още по-важно – въпросът за обучението по езика ни. Една тема, която винаги е била първостепенна за Съюза на глухите в България, но която сега излиза с нова сила и важност. Днес я продължаваме с публикацията „Преподавателски пътеки”, където авторката споделя разсъждения и препоръки за това, какво трябва да изисква преподавателят от курсистите си, за да има качествен резултат от обучението. Едно интересно, обективно и точно мнение от „първо лице”!


Преди два броя и по-точно, в бр. 8 от 2021 на вестник „Тишина” се спрях на качествата и уменията, на които трябва да отговаря един преподавател по жестов език. Днес ще обърна внимание на това какво той трябва да изисква от курсистите си, за да има качествен резултат от обучението.


Започвам с уточнението, че не е лесно да поправяш хората в тяхното възприятие на каквото и да било. Човек има своите предели на възприемчивост и възможност за реплика – чисто индивидуални, чисто физически, чисто интелектуални, често и чисто психически. Когато говорим за жестовия език и усвояването му, можем да говорим много за това до каква степен се усвояват жестовете правилно и доколко се възпроизвеждат точно. Всеки един лектор има внушителен запас от истории, свързани с горната тема и ако седнете на приказка с него може да се смеете от сърце. Работата обаче не се състои в това да се смеем, а да се замислим. И то дълбоко. И да си зададем въпроса: Дали в обучителния процес нещо куца или причината е другаде? Винаги можем да изтъкнем като основна причина възрастта на курсистите и индивидуалните двигателни възможности, но това не е достатъчно оправдание. Да, възрастта на по-голямата част от обучаваните е около и над 30-40 години. Не че липсват млади, но се броят на пръсти. Като правило, курсистите под 30-годишна възраст са все още неориентирани и са в курса повече от любопитство, отколкото, за да приложат знанията реално. Курсистите над 30-е са практикуващи учители, ресурсни учители, логопеди, или желаещи за преводаческа правоспособност, които оценяват реалността от знанията и търсят приложението им. Независимо от мотивите, подходът към всеки трябва да се основава на две основни неща: индивидуалното темпо и точността на жестикулирането. Не можем да караме някой да препуска, когато неговият естествен ход е вървежът, но можем да изискваме да се заучават точните възпроизводства на жестовете.


Ще отворя и темата дали точността на жестикулирането е еквивалентна и паралелна на развитието на пластичността, с която се извършва жестът? От моя лична гледна точка точният жест и пластиката са два аспекта, които се развиват самостоятелно и независимо едно от друго. Първостепенно важно е усвояването на правилното възпроизводство на жеста, докато пластичността се обуславя от два фактора – индивидуалната пластичност на ставните връзки и практиката. За първото е необходимо целенасочено занимание и повторение на жестовете до усвояване на правилното им оформяне. За второто – практика, практика и пак практика.


В началото на обучението на всички курсисти ръцете са като „дърво”, а жестовете изглеждат като „дървени”. Всеки един от нас е преминал през този период на „вдървеност”. До каква степен и с каква скорост ще бъде преодолян този „проблем”, зависи отново от индивидуалността, но и от това дали практикува жестов говор активно. Колкото по-дейна е практиката, толкова по-скоро ръцете ще „омекнат” и ще придобият приятна пластичност, а жестовете ще изглеждат плавно преливащи един в друг. Като разказ.

Тилка Кайрякова, преподавател по жестов език в СГБ, в-к ТИШИНА
Плевен се включва в инициативата „България срещу диабета“

Община Плевен се присъединява в провеждането на инициативата „България срещу диабета“, чиято цел е превенция на заболяването, както и подобряване на осведомеността за него. По проекта от 26 юни до 08 юли се организира национален поход, в чийто рамки активисти ще обходят всички областни градове в България, за да представят опасностите от пандемията на 21-ви век, наречена диабет. На определени пунктове гражданите ще могат да получат информационни материали и безплатно да им бъде измерена кръвната захар. Индивидуално организирани колоездачи ще пристигат на всеки един т.нар. „диабетен патрул“, за да представят здравословния начин на живот и спорта като най-доброто средство за превенция.


В Плевен „диабетният патрул“ бе от 11.00 до 13.00 часа на пл. „Възраждане“ на 28 юни 2021 г., понеделник. Вело походът от Плевен към Ловеч тръгна в същия ден в 12.00 часа.


Проектът се изпълнява от Лайънс клуб - Видин съвместно с всички Лайънс клубове в България, Българска асоциация „Диабет“, Българското национално сдружение по детска ендокринология и с подкрепата на всички общини в 28-те области в страната. В рамките на проекта предстоят обучения на медицински лица към училища и детски учебни заведения, организиране на четири лагера за деца с диабет тип 1.

Община Плевен

Плевен се присъединява към градовете, в които се събират разделно отпадъци 
от текстил, дрехи и обувки


Плевен се присъединява към градовете, в които се събират разделно отпадъци от текстил, дрехи и обувки. Специални контейнери за целта ще бъдат поставени на десет места в града .

Плевенчани ще намерят специалните контейнери във всички точки на града-както в центъра, така и в жилищните комплекси - „Дружба“, „Сторгозия“ и „Мара Денчева“ .


Контейнерите са проектирани и произведени специално за целите на разделното събиране, те ще се обслужват два пъти седмично по договор, сключен с габровска фирма за рециклиране на текстил. 


Въвеждането на новата система от специализирани съдове за разделно събиране на ненужни дрехи, обувки, чанти, колани и други кожени изделия ще облекчи сметосъбирането в града и е принос към опазването на околната среда.

Контейнерите за отпадъци от дрехи, текстилни материали и обувки се намират на следните адреси:

1.ул. „Св. Св. Кирил и Методий“ пред градинката;

2.До кръговото кръстовище на ул. „Васил Априлов“ и ул. „П. Р. Славейков“;

3.градинката пред НУ „Единство”;

4.жк „Дружба”, до блок 111;

5.жк „Дружба”, до блок 115;

6.жк „Дружба”, до блок 313 /откъм вх. А/;

7.жк „Сторгозия”, до „Технопрогрес”;

8.жк „Сторгозия”, до блок 88;

9.жк „Мара Денчева”, до кръстовището с бул. „Христо Ботев“;

10.ул. „Лозенград“ № 1, до ЦДГ „Пролет”. 

Община Плевен


Община Пордим с гордост може да заяви, че от 2014г. успешно е разкрила три нови социални услуги от резидентен тип –

Защитено жилище в село Згалево, Център за настаняване от семеен тип в град Пордим и Център за социална рехабилитация и интеграция също в град Пордим. Тези социални услуги са в съответствие с Националната карта на резидентните и съпътстващи услуги и Визията за деинституализация на децата в Република България.


Целта на новоразкритите услуги е да бъде обърнато внимание на всяко едно дете и младеж като индивидуалност и развитието му като личност като за по-малко деца и младежи се грижи персонал от различни специалисти и терапевти, а новите къщи те да припознаят като свой дом със собствен кът и територия.


През 2015г. бе разкрит още един Център за настаняване от семеен тип в град Пордим и настаняването в него на останалите деца и младежи от Дома за деца и младежи с умствена изостаналост в село Згалево. Този Център е проектиран архитектурно, така че да бъде в максимална степен удобен за придвижване на бъдещите му обитатели.


В края на 2015г. община Пордим трябва да приключи процеса на деинституализацията на децата и младежите, настанени в домове и медико-социални центрове, т.е. да бъде закрит Дома за деца и младежи с умствена изостаналост в село Згалево и обитателите му да получат нова и различна от досега предоставяната услуга – обърната към личността на всеки потребител, зачитайки неговото лично пространство, свобода на изразяване и информация, както и социално включване в живота на общността.


За социализирането на децата и младежите, настанени в новите услуги от голямо значение е работата на Центъра за социална рехабилитация и интеграция, който разполага с различни специалисти, които да им помагат в тяхната социализация и да имат ангажимента да развиват различни умения и качества у тях. Община Пордим е една от малкото общини, които предоставят този тип социална услуга с грижа за свободното време на потребителите на новите услуги. От услугите на Центъра за социална рехабилитация и интеграция ще могат да се възползват и хората от общността след края на проекта.

НЧ "ЛИК" Плевен


Искам да представя на читателите едно изключително приятно и полезно мероприятие, което НЧ "ЛИК-1959" Плевен организира в своя календар, съвместно с Община Плевен. Защо във вестник "Вяра", месечник за проблемите на хората с увреждания и пенсионера на територията на Община Плевен. Ръководството на читалището многократно е предоставяло своята материална база на тези хора, за различни техни мероприятия и събития, провеждане на годишни събрания на техните организации,за репетиции на самодейните вокални колективи и др. Особено отзивчиви те бяха в условията на корона кризата, както и по време на ремонти в клубовете. Тука ще представя една инициатива на читалището и общината по повод дните за спорт непосредствено преди 1 юни, Ден на детето, както и много разяснителна работа за пораженията и зависимостта от наркотичните вещества и превантивната работа срещу тяхната употреба.
Спортен празник "Ние > Аз" събра малки и големи в парк „Кайлъка“


Пъстър спортен празник под мотото „Ние > Аз” събра много деца и техните родители на 1 юни 2021 в „Кайлъка”. Проявата, посветена на Международния ден на детето – 1 юни, бе организирана от Община Плевен – Общински съвет по наркотични вещества и Превантивно-информационен център по зависимости, Сдружение „Младежи в действие 2020”, Народно читалище „ЛИК – 1959”, Баскетболен клуб „Спартак“ – Плевен и Спортен клуб по тенис на маса „Тетрон“ – Плевен, като част от събитията от Европейската седмица на физическата активност и спорта „MOVE Week”.


Баскетболната площадка стана арена на оспорвани двубои, в които участие взеха общо 14 отбора в две възрастови групи – 10-12 години и 13-16 години. Младите баскетболисти заслужиха аплодисментите на публиката, демонстрирайки умения в играта, а най-добре представилите се получиха награди и грамоти. При малките на първо място се класира отбор „Кримокрия”, втори станаха „Basket Mix”, а третото място бе за „Ниските”. При батковците и каките първенци станаха „Storgo firm”, следвани от „Kobe One Kenoby” и „9-та Gang”.


Забавно и интересно бе не само край баскетболните кошове. На две тенис маси треньорите СКТМ „Тетрон” проведоха демонстрационни и мастър уроци, а по-напредналите имаха възможност да премерят сили с тях. „Социалните треньори” от Превантивно-информационния център по зависимости пък бяха подготвили занимателни игри, в които всеки можеше да се включи, а в притегателно място се превърна щандът на ПИЦ, където всеки можеше да получи полезна информация по темите, свързани със зависимостите. Децата с интерес към творчеството и изкуството пък откриха своето място на площадката за шахмат, която за няколко часа се превърна в ателие на Школата по изобразително изкуство при НЧ „ЛИК – 1959”.

Румен Петков, организатор клуб

Категория: Новини


Тези от Вас, които се ваксинират с първа игла на ваксината на Янсен или втора игла с ваксините на Пфайзер, Модерна или Астра Зенека, в момента получават новия формат на Европейския цифров сертификат.


Тези от Вас, които имат сертификат издаден до 04 юни 2021г., могат да си изтеглят новия модел на Европейския цифров сертификат.

Достъпен е без електронен подпис на сайта на Националната здравно-информационна система 

www.his.bg


В секция „Аз и моето семейство“.


Всеки гражданин, който вече разполага със сертификат, ще може да се сдобие с електронен вариант на новия европейски формат, като въведе своя единен граждански номер (ЕГН), номера на личната си карта и националния референтен номер (НРН) на втората ваксина, който е описан в стария документ и позволява копиране.


За тези, които са преболедували, също в секция „Аз и моето семейство“ могат да ползват отметката „преболедувал”считано от 15 юни 2021г.

Изтегленият документ може да се запамети на всяко електронно устройство – телефон, таблет, лаптоп, компютър.

Д-р Николай Неделчев, психиатър

В статията „Какво се случва в мозъка ни когато имаме паническо разстройство; депресия; генерализирана тревожност” описах най-общо разликата в мозъка на биохимично ниво при трите състояния. Как обаче, действат антидепресантите, така, че да нормализират биохимичните нарушения в мозъка и да ни накарат да се почувстваме по-добре ?

Няколко са механизмите на действие.


1.Най-често изписваните антидепресанти, т. нар. SSRI (selective serotonin reuptake inhibitor), повишават серотонина, без да блокират или стимулират някой рецептор. Такива са например пароксетин; сертралин; циталопрам; есциталопрам и др.

Те са първото средство на избор при паническо р-во, тъй като паническите пристъпи, се предизвикват от рязко повишаване на норадреналиновата медиация в някой части на мозъка, която от своя страна се потиска от серотонин. Затова когато серотонина е нисък това повишава нораденалина в тези структури и води до панически пристъп. 


При генерализирана тревожност, повишаването на серотонина първоначално ще влоши състоянието. Това е поради повишаването на серотонина и стимулиране на 2 и 3 тип серотонинови рецептори (5HT2; 5HT3), които повишават базисното ниво на тревожността, но в същото време стимулирането на 5HT1 серотонинови рецептори повишава настроението, самочувствието, интересите и в крайна сметка потиска тревожността (или очакването нещо лошо да се случи всеки момент). Това прави SSRI антидепресантите средство на първи избор при лечение на генерализирана тревожност. Най-добри резултати при това състояние се постигат ако SSRI антидепресант се комбинира със друг антидепресант, който потиска  5HT2; 5HT3 серотониновите рецептори, това ще насочи серотониновата медиация само към първи тип рецептори и ще се избегне повишаването на тревожността. Добър вариант е и комбинацията със транквилизатор, който ще намали първоначалната тревожност от вдигането на серотонина, но транквилизаторите не се препоръчва да бъдат приемани редовно за повече от месец. 


При истинска депресия тази група антидепресанти няма съществен ефект тъй-като при последната по-голямо значение има промяната в норадреналина. Някой автори дори изключват SSRI от групата на антидепресантите, тъй-като те нямат антидепресивен ефект.  Трябва да поясня, че тук говорим за истинска депресия, не просто да си тъжен или да нямаш настроение.


2. Анксиолитични (успокояващи) антидепресанти. Те блокират 2 и 3 тип серотонинови рецептори (5HT2; 5HT3) което намалява базисната аксиозност (базисното ниво на тревожноста), в резултат на което се усеща успокоение и при по-високи дози седаци (доспива ви се) Най-популярните в момента са миртазапин и тразодон.

При паническо р-во блокирането на 2 и 3 тип серотонинови рецептори (5HT2; 5HT3) помага серотонина да се насочи към тип 1 серотонинови рецептори. Въпреки това самостоятелното използване на този вид антидепресанти при паническо разстройство не дава добри резултати. Но комбинирането със SSRI антидепресант значително подобрява това състояние. 

При генерализирана тревожност, са особено полезни, тъй като бързо понижават напрежението, подобряват съня.


При депресии, като блокираме 2 и 3 серотониновите рецептори, серотонина действа чрез тип 1 (5HT1), а стимулирането на този тип серотонинови рецептори повишава настроението и действената активност. Така се обяснява антидепресивния ефект на тази група, макар, че рядко се изписват самостоятелно при истинска депресия, тъй като както стана въпрос, при депресиите по-голямо значение има промените в норадреналина.


1.SSNRI (selective serotonin noradrenaline reuptake inhibitors) тази група повишава както серотонина, така и норадреналина. Към момента най-изписваните от тази група са венлафаксин и дулоксетин. Това са лекарствата – първо средство на избор при депресия. Имат ефект и при паническо р-ов, но са средство на избор след SSRI.


2.Последната група антидепресанти на които искам да се спра е групата която понижава серотонина. Към момента има само един представител – тианептин(Coaxil). Този антидепресант има обратния на SSRI ефект – намалява нивата на серотонина и въпреки това има антидепресивен ефект. Макар, че тианептина не е първо средство на избор при депресия или паническо р-во, факта, че понижаването на серотонина има антидепресивен ефект, означава, че механизмите на депресията са много по-сложни от простото понижаване или повишаване на серотонина.


При много пациенти имаме както симптоми на тревожност, също и на депресия и панически атаки, но винаги имаме нещо което е водещо. Ето защо избора на антидепресант се прави при всеки индивидуално на базата на задълбочени познания в областта на психиатрията и психофармакологията.


Имената на примерните лекарства от различните групи са генеричните названия, вие вероятно ги познавате с търговски те им имена, които са много. Всяка фирма която произвежда дадено лекарство, например сертралин, си слага собствено търговско име, под което име лекарството се продава. Има много различни фирми които произвеждат антидепресанти съдържащи сертралин, като всяка го продава с различно име. Всички те би трябвало да са с еднакво действие. За съжаление практиката показва че това не е така. Както в супермаркета има сирене на различни фирми, като всяко едно в различна степен се доближава до истинското сирено, така е и с лекарствата.

СТАТИЯТА ИМА ИНФОРМАТИВЕН ХАРАКТЕР!

Факти за антидепресантите

Много хора, страдащи от депресия, се лекуват успешно с антидепресанти. Въпреки доказаната им ефективност, сред широката общественост съществуват много притеснения и митове за този вид медикаменти. 

Съвременните научни изследвания паказват, че:

•Антидепресантите не водят до пристрастяване

•Антидепресантите не са стимуланти или успокоителни и не се „надрусвате” от тях

•Антидепресантите не са същите като антипсихотичните медикаменти

•Антидепресантите имат балансиращ ефект върху невротрансмитерите в мозъка

Антидепресантите не оказват незабавен ефект:

•Депресивният епизод не изчезва за една нощ, дори и да вземате ефективни медикаменти.

•Антидепресантите не действат веднага след приема им

•Обикновено отнема 2 до 6 седмици ежедневен прием на антидепресанти преди да почувствате подобрение

Антидепресантите не бива да се спират внезапно: 

•Важно е да продължите приема на антидепресантите, кито са Ви предписани, дори и след като усетите подобрение

•Ранното и внезапно спиране на лечението с антидепресанти увеличава риска от връщане на депресията

•За да намалите риска от връщане на депресията, антидепресантите трябва да се вземат от 4 до 9 месеца след началото на първия епизод

•В зависимост от конкретната ситуация, лечението с медикаменти може да продължи и повече от 9 месеца

Наред с антидепресантите, има и други групи медикаменти, чиито ефекти са съвсем различни от тези на антидепресантите:

•Антипсихотиците/невролептиците се използват за лечение на психози и шизофрения

•Анксиолитиците и хипнотиците (успокоителни/лекарства, предизвикващи сън) като безнодиазепините се изполват за преодоляване на симптомите на тревожност и безсъние.

Достойните българи


Евлоги и Христо Георгиеви – меценатите, които завещаха всичко на България


Кратка биография на карловските братя


ЕвлогиГеоргиев Недев е роден на 3 октомври 1819 година в Карлово. Първоначално започва образованието си в местното училище под ръководството на небезизвестния възрожденски учител Райно Попович. Продължава да учи в Пловдив, а след завършването на гимназия се завръща в родния си град да учителства. По-голямата част от живота си прекарва извън пределите на Османската империя. През 1837 година заминава за Галац, а после за Букурещ. Едва на 18 години, без особено голям капитал, започва да развива търговска дейност. Бързо натрупва състояние и се превръща в един от най-богатите мъже в Европа за XIX в. Умира на 5 юли 1897 година в Букурещ.


Христо Георгиев Недев е роден през 1824 година и е по-малкият от двамата братя. За жалост от 5 деца остават живи само Христо и Евлоги. Подобно на брат си, той започва бизнес. Христо Георгиев умира внезапно на 6 март 1872 година в Букурещ. Там се намира и гробницата му, в която двамата с брат му спят вечния си сън.


Живот и принос към България

Евлоги и христоПрез 50-те години на ХІХ в. братята започват даренията си „на ползу роду“. Те се считат за основатели на Добродетелната дружина – организация на заможни българи, която си поставя за цел освобождение на българските земи от османско иго. Дружината подпомага финансово и организационно революционерите. Центърът на организацията се намира в Букурещ. Тя набира български доброволци за руската армия в Кримската война (1853 – 1856 година), а в последвалите години набавя солидни средства за осигуряването на образование на редица видни българи. Христо умира млад, едва 48-годишен, без да доживее големите дела, с които днес помним карловските братя. Макар да губи живота си прекалено рано, историците го поставят редом до брат му, тъй като в завещанието си Евлоги посочва и неговите заслуги за дарението, предвидено за строеж на университет в София.


Съвместните действия на българските революционери, емиграцията и последвалата Руско-турска война водят до Освобождението на България. След 1878 година Евлоги Георгиев се връща в България и в следващите години закупува солидно количество парцели в София, така че през 90-те години вече притежава над 10 хиляди квадратни метра. През 1896 година меценатът обявява дарението си от 800 000 златни лева и земя на стойност 200 000 лева за построяването на сградата на университета.


Други големи дарения, които Евлоги Георгиев прави са:

•На болницата в „Галац“ – 100 000 лева.

•На университета „Карол I“ – 200 000 лева.

•На Българско девическо училище в Солун – 50 000 лева.

•На Българска болница в Цариград – 120 000 лева.


Само година след направеното дарение за Софийския университет големият българин умира, а в завещанието си оставя колосална сума. Тук обаче започва кошмарът, тъй като Евлоги завещава само малка част на роднините си, а всичко останало дава на България. Това е обяснимо, тъй като нито Евлоги, нито Христо създават семейства, така че на практика нямат наследници. Една сума в завещанието му прави впечатление на всички българи. Това е космическата цифра от 6 милиона златни лева, която е дарена за построяването и поддържането на сградата на висшето училище в София. За изпълнител на завещанието карловецът посочва видния българин и негов съратник Иван Евстратиев Гешов.


Завещание

•На българската черква в Букурещ Евлоги Георгиев завещава 20 000 лева.

•200 000 лева разпределя за поддръжката на училището „Кирил и Методий“ и за Букурещкия университет, „за да се издържат бедните, но прилежни студенти.“

•На общината в Галац приписва 30 000 лева.

•6 000 000 лева дарява за построяване на Висше училище в България.

•20 000 отделя за строителството на българска болница в Цариград.

•Меценатът разпределя пари и за приюта „Елена“ и букурещкото управление на болниците.

•Три години преди смъртта си Евлоги Георгиев купува сграда в Солун за българска община.

•На първите си братовчеди, родени от тримата братя на майка му – Христо, Никола и Иван Пулиеви, завещава по 16 000 лева, които по-късно променя на 40 000.

•Още по 4000 лева дава на тези от братовчедките си, които са останали неомъжени.

•На леля си Елисавета Пулиева оставя къщите си в Букурещ заедно с покъщнината, конете и недвижимите имоти към тях.

Строеж на Софийския университет, 20-те години на XXв.


Подобно на много други подобни случаи, разгневените роднини на карловските братя завеждат дело за оспорване на завещанието. Те твърдят, че Гешов е подменил исканията на Евлоги, макар от предходните действия на заможния българин да става ясно, че той на практика осмисля съществуването си чрез благотворителност. Вуйчото на Евлоги – Иван Пулиев оспорва завещанието и завежда дело в Илфовския съд. През 1899 година умира, но делата продължават синовете му – Богдан, Христо и Драган. Процесът се политизира по изключително грозен начин. Министърът на правосъдието Константин Панайодов внася първата искова молба за фалшифициране на завещанието на Евлоги Георгиев.


Вероятно либералното правителство има да разчиства стари сметки с Евлоги Георгиев, както и с Иван Гешов – консерватор и бъдещ премиер на България, тъй като то се включва активно в процесите и се опитва да окаже влияние. След продължителни съдебни битки завещанието е потвърдено. Експертизата доказва, че касата на Евлоги е отворена с 4-те различни ключа, намиращи се у различни негови роднини и не може да става и дума за тайна подмяна на документи. Битката е спечелена!


Тук идва и положителната новина. Тъй като сагата приключва чак през 1911 година, тогава парите са над 13 милиона заради лихвите. Строежът на сградата на Софийския университет започва през 1924 година, а 10 години по-късно е завършена и тържествено открита.

Съставители: инж. Румен Петков, организатор клуб 
За контакти: тел.064/835852
0884 444 903

ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.euity.pleven.bg

